Transport Malta instabet parzjalment ħatja u ġiet ordnata tħallas €115,250 f’kumpens lill-familja ta’ żagħżugħ li tilef ħajtu f’inċident tat-traffiku. Il-Qorti tal-Appell qalet kif huwa inaċċettabbli li din l-awtorità m’għamlet xejn wara li mara kienet mietet fl-istess post, erba’ snin qabel. Il-Prim Imħallef Joseph Azzopardi flimkien mal-Imħallfin Joseph Micallef u Tonio Mallia iddeċidew li Transport Malta kienet responsabbli għall-aċċident li ħa l-ħajja ta’ Sinclair Sammut ta’ 25 sena. Sammut kien missier ta’ tifel ta’ 4 snin. Il-Qorti ikkonfermat is-sentenza oriġinali, li qalet li Sammut kellu l-maġġoranza tat-tort dwar l-aċċident hekk kif kien qiegħed isuq id-doppju tal-limitu tal-veloċità, meta tilef il-kontroll tal-vettura tiegħu fit-Triq Reġjonali u miet mal-impatt. Minkejja dan, esperti tal-qorti ikkonkludew kif aktarx hu raqad waqt li kien qiegħed isuq, u kien dan li wassal li għafas il-pedala tal-gass b’mod eċċessiv. Hu kien sejjer lura lejn id-dar mix-xogħol. Transport Malta ingħatat kwart tat-tort hekk kif intqal li l-barriers mal-ġenb tat-triq ma kienux biżżejjed biex iwaqqfu inċident bħal dan milli jiġri.